ศาลรัฐธรรมนูญ พิจารณาเอกสารหลักฐาน คดีวาระการดำรงตำแหน่งนายกรัฐมนตรี 8 ปี แต่จะยังไม่มีการวินิจฉัยลงมติในวันนี้
ตุลาการศาลรัฐธรรมนูญ ได้เข้าประชุมตั้งแต่ช่วงเช้า เพื่อพิจารณาเอกสารคำชี้แจง ของ พลเอก ประยุทธ์ จันทร์โอชา , นายมีชัย ฤชุพันธุ์ อดีตประธานคณะกรรมการร่างรัฐธรรมนูญ (กรธ.) และนายปกรณ์ นิลประพันธ์ อดีตเลขานุการคณะกรรมการร่างรัฐธรรมนูญ รวมถึงความเห็นของฝ่ายค้าน กรณีที่ประธานสภาผู้แทนราษฎร ส่งคำร้องของสมาชิกฝ่ายค้าน เข้าชื่อขอให้ศาลรัฐธรรมนูญวินิจฉัยตามรัฐธรรมนูญ มาตรา 82 ว่า วาระการดำรงตำแหน่ง นายกรัฐมนตรี 8 ปี ของ พลเอก ประยุทธ์ จันทร์โอชา ว่าสิ้นสุดลงหรือไม่ ที่ศาลฯ ได้ขอทุกฝ่ายที่เกี่ยวข้องส่งคำชี้แจงเป็นเอกสารมาให้ ว่าเพียงพอจะนำไปสู่การวินิจฉัยได้หรือไม่ โดยจะยังไม่ใช่การวินิจฉัยลงมติ แต่หากศาลฯ เห็นว่า เอกสารหลักฐานยังไม่เพียงพอ ก็อาจจะขอเอกสาร หรือเชิญพยานบุคคลมาชี้แจงเพิ่มเติมได้ เพื่อประโยชน์ในการพิจารณาไต่สวนนายเชาวนะ ไตรมาศ เลขาธิการสำนักงานศาลรัฐธรรมนูญ กล่าวว่า นับตั้งแต่ศาลฯ รับคำร้องไว้พิจารณา เมื่อวันที่ 24 สิงหาคมที่ผ่านมา การพิจารณาก็เป็นไปตามลำดับขั้นตอน ซึ่งขณะนี้อยู่ระหว่างกระบวนการพิจารณาตามขั้นตอนปกติ ไม่ได้มีการเร่งรัดขั้นตอน หรือทำให้เวลาช้าลงแต่อย่างใด ทั้งนี้การประชุมของศาลรัฐธรรมนูญวันนี้ จะมีการพิจารณาวาระ 8 ปี นายกรัฐมนตรี เพียงเรื่องเดียว และยังไม่มีการวินิจฉัยชี้ขาด แต่ก็ยังได้รับความสนใจจากสื่อมวลชนจำนวนมาก